SNCเทกฯบริษัทญี่ปุ่นได้โนว์ฮาวรับรายได้ทันที
SNC จ่อเทกฯ บริษัทโนว์ฮาวรถยนต์ญี่ปุ่นมาผลิตที่ไทย คาดสิ้นปีนี้ โตก้าวกระโดด อัตรากำไรสุทธิพุ่ง
19 ก.พ. 2556

SNC จ่อเทกฯ บริษัทโนว์ฮาวรถยนต์ญี่ปุ่นมาผลิตที่ไทย คาดสิ้นปีนี้ โตก้าวกระโดด อัตรากำไรสุทธิพุ่ง
นายสมชัย ไทยสงวนวรกุล ประธานกรรมการบริหาร บริษัท เอส เอ็น ซีฟอร์เมอร์ (SNC) เปิดเผยว่า บริษัทมีแผนที่จะซื้อกิจการ (เทกโอเวอร์) บริษัทญี่ปุ่นที่มีเทคโนโลยีการผลิตรถยนต์ซึ่งดำเนินงานมาแล้วมากกว่า 30 ปี และมีค่าใช้จ่ายสูง คาดว่าจะซื้อกิจการเสร็จภายในสิ้นปีนี้
“SNC จะเติบโตแบบก้าวกระโดดหากซื้อกิจการญี่ปุ่นเสร็จ และสามารถควบคุมค่าใช้จ่ายได้ เนื่องจากมีคำสั่งซื้อใหม่เข้ามาและรับรู้รายได้ทันที การซื้อกิจการครั้งนี้จะคล้ายปีก่อนที่บริษัทได้ร่วมทุนกับ Sugimoto ที่เข้ามาช่วยขยายฐานธุรกิจขึ้นรูปโลหะแผ่นสำหรับลูกค้าในอุตสาหกรรมรถยนต์” นายสมชัย กล่าว
อย่างไรก็ดี บริษัทคาดว่ารายได้ปีนี้จะเติบโตขึ้น 20% จากปีก่อนที่ทำได้ 7,694 ล้านบาท ซึ่งส่วนใหญ่จะเน้นธุรกิจประกอบชิ้นส่วนรถยนต์ เพราะมีอัตรากำไรขั้นต้นที่ดี ปีนี้มีสัดส่วน 20% จากปีก่อนที่ 12% เท่านั้น และอัตรากำไรสุทธิน่าจะสูงกว่าปี 2555 ที่ทำได้ 6.7% และจะเขยิบเป็นมากกว่า 10% ในปีหน้า สำหรับงบลงทุนปีนี้ทั้งหมด 700 ล้านบาท